贺新凉 黑龙潭即席送陆金粟归锡山
王豸来 (Qing)
静气横书卷。恰相逢、明朝又别，柔肠难遣。把酒与君亲析柳，柳外夕阳如泫。魂脉脉、谩题银茧。蓟北江南明月共，测离情、千尺澄潭浅。帆无恙，河桥展。胜游欢宴忘尊显。倒清樽、松云横断，草茵藉扁。一阕骊歌珠泪咽，珍重寄书黄犬。千里目、徘徊不免。渺渺黄河双桨下，忆江南、好景渔樵典。南浦恨，凭谁剪。